
Η Κοινο_Τοπία στηρίζει τη νομοθετική πρωτοβουλία
για την ευζωία των ζώων συντροφιάς – Πρόγραμμα «ΆΡΓΟΣ» 
Ολοκληρώνεται σήμερα Πέμπτη 20 Μαΐου η δημόσια ηλεκτρονική διαβούλευση επί της νομοθετικής πρωτοβουλίας του Υπουργείου Εσωτερικών υπό τον τίτλο Νέο πλαίσιο για την ευζωία των ζώων συντροφιάς – Πρόγραμμα «ΆΡΓΟΣ». Πολίτες και φορείς είχαν την ευκαιρία να τοποθετηθούν σε ένα θέμα που η χώρα μας έχει ένα μεγάλο έλλειμμα στο νομοθετικό αλλά και στο κοινωνικό πεδίο. Η διαβούλευση είχε μεγάλη επιτυχία μιας και στην ηλεκτρονική και μόνο πλατφόρμα του υπουργείου κατεγράφησαν πάνω από 23.500 σχόλια
Η Κοινο_Τοπία www.koinotopia.gr προσυπογράφει τη θετική στάση έναντι του νομο- σχεδίου των εκατοντάδων φιλοζωικών σωματείων που τοποθετήθηκαν δημόσια εκτιμώντας ότι κινείται προς την επίλυση χρόνιων προβλημάτων. Παραλείψεις ή βελτιώσεις μπορούν να γίνουν αλλά σε καμία περίπτωση δε μπορούμε να δεχθούμε την υπάρχουσα κατάσταση με τα δεκάδες χιλιάδες αδέσποτα και εξαθλιωμένα ζώα συντροφιάς εγκαταλελειμμένα στους δρόμους να προσπαθούν να επιβιώσουν ή τους βασανισμούς και τις δολοφονίες. Πρωταρχική μέριμνα του νομοσχεδίου πρέπει να είναι, και είναι, η αξιοπρεπής διαβίωση των ζώων συντροφιάς και η ισότιμη αντιμετώπισή τους ως έμβια όντα που μοιραζόμαστε μαζί με πολλά ακόμα αυτόν τον πλανήτη. Μια πιο βιοκεντρική θεώρηση των πραγμάτων ίσως αποτρέψει και την επαπειλούμενη κλιματική κρίση αλλά και πολλά από τα δεινά που η μετανεωτερική κοινωνία μας αντιμετωπίζει.

Στο νόμο περιλαμβάνονται πλέον ρητά οι 5 διεθνώς αναγνωρισμένες ελευθερίες των ζώων:

· Ελευθερία από την πείνα και τη δίψα, με πρόσβαση σε τροφή και νερό, κατάλληλα σε ποιότητα και ποσότητα

· Ελευθερία από άσκοπη ταλαιπωρία και καταπόνηση, με ασφαλές και καθαρό κατάλυμα στέγασης και ανάπαυσης, που προστατεύει από αντίξοες καιρικές συνθήκες

· Ελευθερία από πόνο, τραυματισμό και ασθένεια, με κατάλληλη φροντίδα και κτηνιατροφαρμα- κευτική περίθαλψη

· Ελευθερία από φόβο και αγωνία, με την κατάλληλη συμπεριφορά και μεταχείριση

· Ελευθερία έκφρασης μιας φυσιολογικής συμπεριφοράς, με κατάλληλες συνθήκες διαβίωσης και κοινωνικοποίησης
Βασικές ρυθμίσεις του νομοσχεδίου πραγματεύονται τις ελευθερίες των ζώων, το Εθνικό Μητρώο Ζώων Συντροφιάς, το ηλεκτρονικό βιβλιάριο και το ψηφιακό ιατρικό ιστορικό του ζώου, την αναπαραγωγή με κανόνες, τη διεύρυνση της έννοιας της κακοποίησης ζώου, το πρόγραμμα «Άργος» – πόροι και υποχρεώσεις Δήμων, τη στήριξη και τα κίνητρα στους πολίτες – ιδιοκτήτες ζώων συντροφιάς, το πλαίσιο εποπτείας: ειδική επιτροπή παρακολούθησης και δείκτες απόδοσης, την εκπαίδευση και ενημέρωση και την εθνική γραμμή καταγγελιών.

